**Kitöltési útmutató ideiglenes jellegű iparűzési tevékenység bevalláshoz**

A helyi adókról szóló többször módosított 1990. évi C. törvény 37. § (2) bekezdés értelmében:

„Ideiglenes jellegű az iparűzési tevékenység, ha az önkormányzat illetékességi területén az ott székhellyel, telephellyel nem rendelkező vállalkozó:

***a)***építőipari tevékenységet folytat, illetőleg természeti erőforrást tár fel vagy kutat, feltéve, hogy a folyamatosan vagy megszakításokkal végzett tevékenység időtartama adóéven belül **a 30 napot meghaladja, de nem éri el a 181 napot**,

***b)*** bármely - az *a)* pontba nem sorolható - tevékenységet végez, ha annak folytatásából közvetlenül bevételre tesz szert, feltéve, hogy egyetlen önkormányzat illetékességi területén sem rendelkezik székhellyel, telephellyel.

**(3)** Ha az építőipari tevékenység folytatásának, illetőleg a természeti erőforrás feltárásának, kutatásának időtartama az önkormányzat illetékességi területén a 180 napot meghaladta vagy előreláthatóan meghaladja, akkor e tevékenységek végzésének helye a tevékenység-végzés megkezdésének napjától telephelynek minősül, a vállalkozónak állandó jellegű iparűzési tevékenységet végzőként kell bejelentkeznie és az ideiglenes jellegű tevékenység utáni adót nem kell megfizetnie. Amennyiben a vállalkozó az önkormányzat illetékességi területén folytatott ideiglenes jellegű iparűzési tevékenysége után az adóévre már fizetett adót, akkor azt - eltérően a 40/A. § (1) bekezdés *a)* pontjában és 40/A. § (2) bekezdésben foglaltaktól - az adott önkormányzat illetékességi területén végzett adóévi állandó jellegű iparűzési tevékenység utáni adóból vonhatja le. Amennyiben a vállalkozó előzetes bejelentésétől eltérően a tevékenység-végzés napjai alapján a vállalkozónak az önkormányzat illetékességi területén ideiglenes jellegű iparűzési tevékenység utáni adókötelezettsége áll fenn, akkor arról **legkésőbb az adóévet követő év január 15. napjáig köteles bevallást benyújtani**, s a bevallás benyújtásával egyidejűleg az adót az ideiglenes tevékenység után egyébként fizetendő adó eredeti esedékességétől számított késedelmi pótlékkal növelten megfizetni.”

**Jászladány Nagyközségi Önkormányzat Képviselő-testületének 35/2009. (XII.14.) rendelete a helyi iparűzési adóról 1. § (2) bekezdés értelmében** „Ideiglenes jelleggel végzett iparűzési tevékenység esetén az adó mértéke a Htv. 37.§ (2) bekezdése szerinti tevékenység-végzés után **naptári naponként** **5.000 forint**.”

Az adózás rendjéről szóló 2003. évi XCII. törvény 32. § (1) bekezdése alapján az ideiglenes jelleggel végzett iparűzési tevékenység után fizetendő iparűzési adóról a tevékenység befejezésének napját követő hónap 15. napjáig kell bevallást tenni és a kiszámított adót megfizetni.

**I. Tevékenység jellege:**

1. építőipari, természeti erőforrás feltárás, kutatás;

2. Egyéb

A felsorolás előtti kockában „X” jellel kell jelölni azt a tevékenységet, amelyet a vállalkozás a jászladányi önkormányzat illetékességi területén végzett.

**II. Bevallott időszak**

A bevallott időszak **kezdete**ként azt a napot kell nevesíteni, amely:

- **Építőipari tevékenység**, természeti erőforrás feltárás, kutatás végzése esetén a minden egyes munkavégzés megkezdése alapjául szolgáló **szerződés szerinti kezdő nap**.

- **Egyéb** ideiglenes jellegű iparűzési tevékenység kezdő napja minden egyes esetben a tevékenység megkezdésének első napja.

A bevallott időszak **záró** napjaként azt a napot kell nevesíteni, amely:

- **Építőipari tevékenység**, természeti erőforrás feltárás, kutatás végzése esetén a munkavégzés alapjául szolgáló szerződésbe foglalt megrendelő általi teljesítés-elfogadás napja.

- **Egyéb** ideiglenes jellegű iparűzési tevékenység zárónapja a tevékenység befejezésének napja minden egyes esetben. Az egyéb tevékenység esetén tehát minden egyes tevékenységgel töltött naptári nap adóköteles, amely lehet csak egy nap, de akár 365 naptári nap is.

A bevallott időszak megadásakor az építőipari tevékenység esetén az adófizetés alól mentesített első 30 napos időtartamot is fel kell tüntetni (ennek elszámolására a bevallás III. pontjában kerül sor)

**III. Az adó**

**1. A II. pontban szereplő időszak napjainak száma**

A II. pontban bevallott teljes időszak napjainak számát kell beírni.

**2. Az adóévi korábbi bevallás(ok)ban szereplő időszak(ok) napjainak száma**

A korábbi bevallásban/bevallásokban a III.1. sorban szereplő napok száma, göngyölítve az adóévben.

**3. Építőipari, természeti erőforrás feltárási, kutatási tevékenység nem adóköteles időtartama** (adóévenként legfeljebb 30 nap)

**Ezt a sort csak az építőipari, természeti erőforrás feltárási, kutatási tevékenység végzéséről beadott bevallásban szabad kitölteni**! Az évenkénti adóköteles napok számának számszaki egyezősége miatt minden bevallásban szerepeltetni kell 30 napot, amennyiben a tevékenység napjainak száma azt már elérte.

**4. A korábbi bevallás(ok)ban szereplő időszak(ok) időtartamából azon napok száma, amely után az adót megfizették**

A korábbi bevallásban/bevallásokban a III.5. sorban szereplő napok száma, göngyölítve az adóévben.

**5. Adóköteles napok száma (1+2-3-4)**

A III. táblázat 1. és 2. soraiban szereplő adatok összesített értékéből a 3. és 4. sorokban szereplő értékek kivonása után kapja meg az adóköteles napok számát.

**6. Fizetendő adó** (5. sor \* 5000 Ft/nap)

Az adóköteles napok számát (III.5. sor) szorozni kell a jászladányi önkormányzat illetékességi területén érvényes adómértékkel, azaz napi 5000 Ft-tal.

**IV. Az adóalany adatai**

Minden sort értelemszerűen és pontosan ki kell tölteni.

Az esetleges egyeztetés miatt minden esetben kérjük a bevallás kitöltőjének telefonszámát, elérhetőségét is feltüntetni.

**V. Bevallás dátuma és aláírása**

A bevallás aláírás nélkül érvénytelen!

Kérjük, hogy a bevallási nyomtatvány másolatot, annak benyújtását, illetve átvételét igazoló bizonylatait 5 évig megőrizni szíveskedjék.

Felhívjuk a Tisztelt Adózóink figyelmét arra, hogy a határidőn túl, hibásan benyújtott bevallás után mulasztási bírságot is megállapíthat az adóhatóság.